Στους τρεις ανήλθε ο αριθμός των θυμάτων από το χθεσινοβραδινό σιδηροδρομικό δυστύχημα στην περιοχή του Άδενδρου, καθώς σύμφωνα με δηλώσεις του διοικητή του νοσοκομείου Παπανικολάου, Κωνσταντίνου Εμμάνουηλίδη, ο τραυματίας που νοσηλευόταν διασωληνωμένος κατέληξε. Δυο τραυματίες παραμένουν σε βαριά κατάσταση, ενώ άλλοι τέσσερις φέρουν ελαφρά τραύματα.

Εντολή για ταχύτατη διερεύνηση των αιτιών του δυστυχήματος, έδωσε η πολιτική ηγεσία του υπουργείου Μεταφορών και μέχρι την ερχόμενη Παρασκευή αναμένεται η έκδοση του σχετικού πορίσματος από την επιτροπή εμπειρογνωμόνων. Η ηγεσία του υπουργείου εκφράζει τα συλλυπητήριά της στις οικογένειες των εργαζομένων της ΤΡΑΙΝΟΣΕ και του συμπολίτη μας που έχασαν τη ζωή τους και εύχεται ταχεία ανάρρωση όλων των τραυματιών.

Παράλληλα, επαινεί τις ηγεσίες και το προσωπικό του Πυροσβεστικού Σώματος, του ΕΚΑΒ, της ΕΛΑΣ, των δομών του ΕΣΥ, του ιατρικού και νοσηλευτικού προσωπικού και των σιδηροδρομικών φορέων και εταιρειών που στο σύνολό τους λειτούργησαν με αυταπάρνηση, ταχύτητα και οργάνωση για την αντιμετώπιση των συνεπειών του δυστυχήματος.

Συλλυπητήριο μήνυμα ανάρτησε στο λογαριασμό του στο Twitter, o πρωθυπουργός Αλέξης Τσίπρας. Τα συλλυπητήριά τους εξέφρασαν ΣΥΡΙΖΑ, ΝΔ, ΑΝΕΛ και ΚΚΕ, με τα τέσσερα κόμματα να ζητούν άμεση διερεύνηση για τα αίτια της τραγωδίας.

Σε νεότερη ενημέρωση, λίγο μετά τις 3 τη νύχτα, η ΤΡΑΙΝΟΣΕ αναθεωρεί τον αριθμό τον νεκρών προς τα κάτω, στους δύο (σ.σ. στην πρώτη ανακοίνωση, λίγο μετά τα μεσάνυχτα, έκανε λόγο για 4 νεκρούς και 5 τραυματίες). Σημειώνει ακόμη ότι υπάρχουν επτά τραυματίες, εκ των οποίων οι τρεις νοσηλεύονται σε σοβαρή κατάσταση.

Αναλυτικά, το νέο ΔΤ της ΤΡΑΙΝΟΣΕ έχει ως εξής:

«Χθες στις 21:45 η αμαξοστοιχία I/C58 η οποία μετέφερε 70 επιβάτες και 5 άτομα προσωπικό και εκτελούσε το δρομολόγιο Αθήνα – Θεσσαλονίκη, για άγνωστους μέχρι στιγμής λόγους εκτροχιάστηκε λίγο έξω από το Άδενδρο, ενώ στη συνέχεια το κινητήριο βαγόνι προσέκρουσε σε κτίριο του ΟΣΕ το οποίο και διαπέρασε. Άμεση υπήρξε η κινητοποίηση όλων των αρμόδιων υπηρεσιών για τον απεγκλωβισμό των επιβατών και του προσωπικού της αμαξοστοιχίας. Ειδικότερα, συμμετείχαν 28 διασώστες και 3 κινητές μονάδες του ΕΚΑΒ με γιατρούς, καθώς και 12 ασθενοφόρα οχήματα. Για τον απεγκλωβισμό των επιβατών επιχείρησαν ακόμα 21 οχήματα της πυροσβεστικής με 60 άτομα προσωπικό καθώς και 15 αξιωματικοί και 75 άντρες της αστυνομίας και της Τροχαίας. Επίσης άμεση ήταν η κινητοποίηση της ΤΡΑΙΝΟΣΕ για τη μεταφορά με λεωφορεία και εφεδρική αμαξοστοιχία στον τελικό τους προορισμό των επιβατών που δεν τραυματίστηκαν αλλά και των επιβατών που λόγω της διακοπής της σιδηροδρομικής κυκλοφορίας είχαν παραμείνει σε εκατέρωθεν σταθμούς. Ο Διευθύνων Σύμβουλος του ΟΣΕ και της ΕΕΣΣΤΥ, μετά από εντολή του Υπουργού κυρίου Χρ. Σπίρτζη, μεταβαίνουν επιτόπου στο σημείο του δυστυχήματος, όπου ήδη βρίσκονται κλιμάκια της ΤΡΑΙΝΟΣΕ, της ΕΕΣΣΤΥ και του ΟΣΕ για τη διερεύνηση των συνθηκών και αιτιών του τραγικού συμβάντος. Σύμφωνα με την τελευταία ενημέρωση από όλες τις αρμόδιες υπηρεσίες υπάρχουν δυο νεκροί, τρείς σοβαρά τραυματίες εκ των οποίων οι δυο είναι πολυτραυματίες, ένας διασωληνωμένος σε βαριά κατάσταση και τέσσερις ελαφρά τραυματίες. Στα νοσοκομεία όπου έχουν μεταφερθεί οι τραυματίες έχουν σπεύσει στελέχη της ΤΡΑΙΝΟΣΕ για να συνδράμουν με οποιονδήποτε τρόπο χρειαστεί τους ίδιους και τις οικογένειες τους. Η ΤΡΑΙΝΟΣΕ και όλη η σιδηροδρομική οικογένεια εκφράζει τα θερμά της συλλυπητήρια στις οικογένειες των νεκρών και εύχεται ταχεία ανάρρωση στους τραυματίες».

Επιβατική αμαξοστοιχία, τύπου Intercity, εκτροχιάστηκε λίγο πριν τις 10 το βράδυ του Σαββάτου, 200 μέτρα πριν τον Σιδηροδρομικό Σταθμό Άδενδρου, λίγο έξω από τη Θεσσαλονίκη κι ενώ εκτελούσε το δρομολόγιο Αθήνα – Θεσσαλονίκη.

Στο σημείο επιχειρούν 12 οχήματα της Πυροσβεστικής, με 33 άνδρες, αλλά και οχήματα του ΕΚΑΒ. Βάσει στοιχείων που έδωσε στη δημοσιότητα η Αστυνομική Διεύθυνση Κεντρικής Μακεδονίας, οι επιβάτες της αμαξοστοιχίας είναι 100.

Οι πρώτες πληροφορίες κάνουν λόγο για τραυματίες, χωρίς ωστόσο μέχρι στιγμής να έχει καταγραφεί κάτι σοβαρό. Πριν λίγο, το Reuters μετέδωσε ότι υπάρχουν τουλάχιστον 10 τραυματίες.

Το πρόβλημα, σύμφωνα με κάποιες πληροφορίες, εντοπίζεται στα δύο πρώτα βαγόνια, ενώ άλλες πηγές λένε ότι εκτροχιάστηκαν και τα πέντε. Στο μεταξύ, αυτόπτης μάρτυρας κατέθεσε ότι η μηχανή και το πρώτο βαγόνι της αμαξοστοιχίας διαπέρασαν σπίτι που βρίσκεται κοντά στις γραμμές και το οποίο κατοικείται.

Πηγή: ΑΠΕ – ΜΠΕ